Folketingsmedlem Peder Hvelplund (EL) er meget tilfreds med Nordjyllands to nye naturnationalparker på henholdsvis Læsø og ved Hanstholm. - Det sikrer bevarelsen af naturen i de områder og fremtiden for dem, så alle kan komme ud og opleve naturen. Borgerne får altså muligheden for at opleve naturen også fremover, så det er en god dag for Nordjylland, siger Peder Hvelplund. - Jeg håber udviklingen fortsætter Ifølge Peder Hvelplund handler de nye naturnationalparker generelt om at få styrket mangfoldigheden i naturen og styrke biodiversiteten. - Jeg håber, det er en udvikling, der fortsætter, siger Peder Hvelplund. Peder Hvelplund håber samtidig, at der er også i fremtiden vil være plads til flere naturnationalparker, og han har selv flere idéer til områder, hvor det vil være oplagt at lave naturnationalparker i fremtiden. - Skagen Odde og det maritime miljø omkring Limfjorden er bud. Limfjordsområdet er et oplagt område at kigge på. Ifølge Peder Hvelplund er det væsentlige og markante skridt, der er blevet taget med naturnationalparkerne. - Men det er en kamp, der kommer til at foregå også fremover.

Referat:
Folketingsmedlem Peder Hvelplund (EL) er begejstret for de nye naturnationalparker i Nordjylland, og han mener, at der er plads til flere.